მუხათგვერდის ძმათა სასაფლაო

მუხათგვერდის ძმათა სასაფლაო — საქართველოში 2008 წლის აგვისტოში რუსეთის ფედერაციის სამხედრო აგრესიის წინააღმდეგ ბრძოლაში დაღუპულ მეომართა ძმათა სასაფლაო მუხათგვერდში, თბილისი. სასაფლაო შეიქმნა საქართველოს მთავრობის ინიციატივით, რომელიც ამავდროულად ტერიტორიული მთლიანობისთვის დაღუპულ გმირთა მემორიალიცაა. მთავრობის შესაბამისი დადგენილების საფუძველზე, საქართველოს კულტურის, ძეგლთა დაცვისა და სპორტის სამინისტრომ და საქართველოს თავდაცვის სამინისტრომ 2009 წლის 21 იანვარს გამოაცხადეს კონკურსი ძმათა სასაფლაოს მოწყობის კონცეფციისა და საფლავის ტიპური ფორმის პროექტზე., რომელშიც გამარჯვებული 25 თებერვალს გამოვლინდა, გაიმარჯვა არქიტექტორების მამა-შვილი ხმალაძეების პროექტმა. კონკურსში მონაწილეობის სურვილი თავიდან 38 პირმა გამოთქვა, ნამუშევარი კი მხოლოდ 24-მა კონკურსანტმა წარმოადგინა.


სასაფლაო მემორიალით გაიხსნა 2009 წლის 26 მაისს, საქართველოს დამოუკიდებლობის დღის აღსანიშნავად. ცერემონიალს საქართველოს პრეზიდენტ მიხეილ სააკაშვილთან ერთად ესწრებოდნენ თავდაცვის სამინისტროსა და შეიარაღებული ძალების მაღალჩინოსნები, ასევე რუსეთ-საქართველოს ომის დროს დაღუპული ჯარისკაცების მშობლები და ახლობლები.

2010 წლის 4 აგვისტოს სასაფლაოს მიმდებარედ გაიხსნა აგვისტოს ომის მსხვერპლთა სახელზე აგებული ეკლესია.

 არქიტექტურა 
სასაფლაოს ტერიტორია გეგმაში წაგრძელებულ მართკუთხა ტრაპეციას წარმოადგენს, რომელიც პროექტით ჯვრის სახით, ოთხ ნაწილად იყოფა ქვაფენილი ბილიკებით. საფლავებს, მხოლოდ ერთი მეოთხედი უკავიათ, ტერიტორიის დანარჩენი კი გაზონია. ცენტრში, წრიულ ფორმაში მარადიული ცეცხლია, რომელსაც ოთხი მხრიდან ხუთჯვრიანი კომპოზიციის, წრიული ვარჯის მქონე ხეები იცავენ. ტერიტორია გრძელი მხარებიდან შემოსაზღვრულია კვიპაროზების ხეივანით, ერთი ბოლო გახსნილი, ხოლო მერე ბოლოში (ტრაპეციის სწორ გვერდთან) მოთავსებულია უშუალოდ მემორიალი, ბრუტალური სამკუთხა პრიზმის სახით, რომელიც შუაზეა გაყოფილი ქართული ტაძრის სილუეტით და დგას მწვანე კვარცხლბეკზე. მემორიალთან აღმართულია 3 შტანდარტი სახელმწიფო დროშით ზედ. ტიპური საფლავები თეთრი ბეტონის კვადრების სიბრტყეში, გაზონის სწორკუთხედებათაა ჩაჭრილი. საფლავთა შავ ლაბრადორის ქვებს, თავზე მემორიალის ფორმის თეთრი ბეტონის ქუდები ადევთ, წმინდა ნინოს ჯვრის ფორმის ჭრილებით.

 ლიტერატურა 

 რესურსები ინტერნეტში 

 სქოლიო 

კატეგორია:ძმათა სასაფლაოები
კატეგორია:თბილისის სასაფლაოები